Diari Oficial de la Generalitat Valenciana


Sumari del DOGV 4012, del 01-06-2001 (2001/5222)

RESOLUCIÓ de 28 de maig de 2001, del secretari general de la Presidència de la Generalitat Valenciana, per la qual es convoquen per a l'any 2001 ajudes destinades al foment d'activitats i projectes de sensibilització social i/o educació per al desenvolupament que realitzen les organitzacions no governamentals per al desenvolupament (ONGD), a l'àmbit de la Comunitat Valenciana, d'acord amb l'article 3 del Decret 13/1999, de 30 de juliol.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4012

Data del DOGV
:   01-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/5222


Data del document
:   28-05-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * Amèrica Llatina
    * Magreb
    * organització no governamental
    * suport econòmic
    * ajuda al desenvolupament
    * campanya de sensibilització
    * ajuda pública

RESOLUCIÓ de 28 de maig de 2001, del secretari general de la Presidència de la Generalitat Valenciana, per la qual es convoquen per a l'any 2001 ajudes destinades al foment d'activitats i projectes de sensibilització social i/o educació per al desenvolupament que realitzen les organitzacions no governamentals per al desenvolupament (ONGD), a l'àmbit de la Comunitat Valenciana, d'acord amb l'article 3 del Decret 13/1999, de 30 de juliol. [2001/X5222]
  
El Decret 201/1997, d'1 de juliol de 1997, del Govern Valencià, sobre Regulació de les bases per a la cooperació internacional al desenvolupament i del règim específic de transferències de fons destinats a la cooperació amb països en vies de desenvolupament, estableix a l'article primer com a un dels objectius de l'acció de cooperació internacional al desenvolupament de la Generalitat Valenciana, contribuir a la sensibilització de la societat valenciana mitjançant projectes d'educació al desenvolupament i altres activitats de sensibilització.
  
A la vista de la proposta realitzada per la Comissió Executiva per a l'aplicació del Programa de Cooperació amb Països en Vies de Desenvolupament i oït el seu Consell Assessor.
  
Fent ús de les facultats que em confereix l'article 3 del Decret 13/1999, de 30 de juliol, del President de la Generalitat Valenciana, sobre delegació de competències, com també la normativa pertinent de la Llei d'Hisenda Pública de la Generalitat Valenciana, text refós aprovat pel Decret legislatiu de 26 de juny de 1991, del Consell de la Generalitat Valenciana, per delegació del president de la Generalitat Valenciana, resolc:
  
Article 1. Objecte de la convocatòria
  
Es convoquen ajudes a organitzacions no governamentals per al desenvolupament (ONGD), per al cofinançament d'activitats i projectes de sensibilització social i/o educació per al desenvolupament, a desplegar a la Comunitat Valenciana durant l'any 2001.
  
Article 2. Crèdit pressupostari
  
Les ajudes concedides en virtut d'aquesta convocatòria seran sufragades a càrrec de la línia de subvenció amb codi comptable 2323, Programa 134.10, Cooperació Internacional al Desenvolupament, del Pressupost de la Generalitat Valenciana per a 2001, amb un import global màxim de 10.043.958 PTA (480.809,68 euros).
  
Article 3. Experiència prèvia de l'ONGD sol·licitant de la subvenció
  
Les ONGD sol·licitants de la subvenció hauran d'acreditar la seua experiència en la realització d'aquest tipus de projectes, mitjançant l'aportació de documents justificatius del desplegament de quatre activitats o projectes de sensibilització social i/o educació respecte a la realitat dels països en vies de desenvolupament.
  
En el cas d'agrupació d'ONGD, hi haurà prou en què la que actue com a responsable del projecte acredite aquesta experiència prèvia.
  
Article 4. Criteris per a la selecció de projectes
  
1. En la valoració dels projectes es tindrà en compte la seua qualitat intrínseca, l'impacte sobre la població de la Comunitat Valenciana i la capacitat de l'entitat sol·licitant de fer, dins del termini previst, el projecte o els projectes presentats.
  
En els casos d'entitats que ja hagen rebut subvencions del programa de cooperació valencià en convocatòries anteriors i als efectes de valorar la capacitat gestora de l'entitat sol·licitant, la Comissió Executiva podrà sol·licitar a la Direcció General de Cooperació al Desenvolupament l'elaboració d'un informe tècnic sobre el grau de compliment de les entitats en les obligacions derivades de la recepció de subvencions, en especial pel que fa a la correcta presentació de la documentació exigida i el compliment de terminis.
  
2. Així també, en la valoració dels projectes es consideraran prioritaris aquells projectes en què concórrega alguna o algunes de les circumstàncies següents, per l'ordre que s'expressa:
  
a) Major nombre de destinataris.
  
b) Implantació d'estructura suficient de l'ONGD al territori de la Comunitat Valenciana, amb els requisits que exigeix l'article 5, d) del Decret 201/1997 de Bases de Cooperació, pel que fa al manteniment de la comptabilitat, documentació i cogestió del projecte.
  
c) Presentació i realització conjunta per dues o més ONGD.
  
d) Accions que difonguen la situació als països en vies de desenvolupament dels sectors més vulnerables de la població, en particular, infància i joventut, dones, comunitats indígenes, refugiats, desplaçats i retornats.
  
e) Accions que tinguen com a objecte la sensibilització i/o educació respecte dels problemes de desenvolupament i els mitjans tècnics i humans necessaris per a la seua satisfacció en l'àrea geogràfica següent:
  
- Iberoamèrica: països de menor desenvolupament relatiu i borses de pobresa rurals i urbanes dels països de major desenvolupament relatiu.
  
- Països del Magrib.
  
- Àfrica Subsahariana.
  
- Territoris palestins.
  
f) Accions dirigides a grups definits de ciutadans i, especialment, a la joventut.
  
g) Accions que permeten la participació activa de ciutadans o col·lectius dels països en vies de desenvolupament.
  
h) Accions que promoguen i difonguen els valors mediambientals dels països en vies de desenvolupament, la seua conservació i millora.
  
3. S'estableix una limitació a dos projectes subvencionats per entitat sol·licitant.
  
Article 5. Documentació produïda
  
A més de complir el requisit de publicitat de l'origen de la subvenció establert a l'article 10.7, i del Decret 201/1997, els estudis, publicacions i programes que es produesquen a l'execució de l'acció subvencionada, hauran de concedir el mateix tractament lingüístic a les dues llengües oficials.
  
Article 6. Termini de presentació de les sol·licituds
  
1. El termini de presentació de sol·licituds serà de 30 dies hàbils a comptar des de l'endemà de la publicació d'aquesta resolució al Diari Oficial de la Generalitat Valenciana. En el cas que l'últim dia del termini fora inhàbil, el termini s'entendrà prorrogat al primer dia hàbil següent, conforme el que disposa l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. El lloc de presentació de les sol·licituds serà preferentment la Direcció General de Cooperació al Desenvolupament, sítia al carrer de Juristes, 10 (València 46115) i, alternativament, qualsevol dels llocs que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. Cada entitat només podrà presentar fins a un màxim de tres projectes per a aquesta convocatòria.
  
Article 7. Percentatge de cofinançament i quantia de les subvencions
  
1. La participació financera de la Generalitat Valenciana en els projectes serà, com a màxim, del 80% del cost total del projecte.
  
2. El percentatge de cofinançament d'un projecte quedarà fixat en el moment de l'aprovació de la quantia de la subvenció i respondrà a la relació entre aquesta i el cost total del projecte que apareix en el formulari d'identificació original o, si és procedent, reformulat. Si després de l'execució efectiva del projecte el cost total real resultara ser inferior al previst en un principi, la subvenció serà objecte de minoració, de manera que el percentatge de cofinançament de la Generalitat Valenciana es mantinga inalterat.
  
3. Els projectes que hagen superat l'avaluació tècnica, podran ser subvencionats pel 100% de l'import sol·licitat, i les ajudes es concediran per ordre de puntuació de major a menor fins a l'esgotament dels fons previstos en aquesta convocatòria. En cap cas, les subvencions concedides podran superar els 10 milions de pessetes per projecte.
  
4. Pel que fa a les entitats subvencionades, la concessió de les ajudes no podrà superar en el seu conjunt el 15% del total dels fons previstos per a aquesta convocatòria.
  
Article 8. Formulari de sol·licitud i documents que han d'acompanyar-lo
  
1. Per a tenir accés a les ajudes objecte d'aquesta convocatòria caldrà complimentar, en tots els seus extrems, el formulari d'identificació del projecte que figura com a annex I d'aquesta resolució. Aquest formulari s'haurà de presentar en paper en dos exemplars i en disquet, i haurà de complimentar-se en la seua totalitat. Si algun dels apartats del formulari no està complimentat ni esmenat, açò impedirà l'avaluació tècnica del projecte.
  
2. Així també, conforme el que estableixen els articles 33 de la Llei 23/1998, de 7 de juliol, de Cooperació Internacional, i 2 del Reial Decret 993/1999, d'11 de juny, pel qual s'aprova el Reglament del Registre d'Organitzacions No Governamentals de Desenvolupament adscrit a l'Agència Espanyola de Cooperació Internacional, s'haurà de presentar un certificat acreditatiu de la inscripció a dit registre. Quedaran exemptes d'aquest requisit les entitats subvencionades de la convocatòria anterior a aquesta, que hauran d'aportar un certificat del secretari amb el vist-i-plau del president de l'entitat, que acredite que aquesta continua inscrita i que no han variat les condicions de la seua inscripció.
  
3. Caldrà, a més, acompanyar la sol·licitud amb els documents que s'enumeren a l'annex II d'aquesta resolució, i es presentaran en dos exemplars. La falta de dades en alguna de les carpetes, de la justificació de l'esmentada falta, o la falta de la còpia impediran l'avaluació tècnica del projecte, si no s'han esmenat els defectes dins del termini que s'hi concedeix.
  
Article 9. Subvenció de despeses indirectes
  
Per a poder imputar despeses indirectes a la subvenció de la Generalitat Valenciana, les entitats hauran d'aportar:
  
a) En cas d'imputació de lloguers de la seu de l'entitat, contracte d'arrendament al seu nom.
  
b) En cas imputació de despeses de comunicacions i energia elèctrica, contracte de subministrament a nom de l'entitat.
  
c) En cas d'imputació de despeses per la compra d'equipament, únicament podran imputar l'amortització d'aquests béns, no el seu import total.
  
Article 10. Resolució del procediment
  
1. La Comissió Executiva, d'acord amb el que estableix l'article 12, del Decret 201/1997, formularà una proposta de resolució de la convocatòria en un termini màxim de dos mesos, comptats a partir de la data de publicació de la convocatòria en el Diari Oficial de la Generalitat Valenciana.
  
2. El secretari general de la Presidència, resoldrà, per delegació, la concessió de cada una de les subvencions en un termini màxim de dos mesos des de cada proposta de la comissió. La resolució de la sol·licitud, que posarà fi a la via administrativa, es notificarà a l'interessat, sense perjudici que un extracte de les resolucions, total o parcial es publique al Diari Oficial de la Generalitat Valenciana, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999, de 13 de gener, de modificació de l'anterior i l'article 13 del Decret 201/1997, en el termini màxim de cinc mesos des de la data de publicació de la convocatòria en el Diari Oficial de la Generalitat Valenciana.
  
3. La resolució per la qual es concedisquen o deneguen les subvencions, es publicarà al Diari Oficial de la Generalitat Valenciana.
  
4. Transcorregut el termini màxim per a resoldre sense que s'haja produït resolució expressa, els interessats que hagueren comparegut podran entendre desestimades les seues pretensions per silenci administratiu.
  
Article 11. Inici de l'execució i lliurament anticipat de fons
  
1. Una vegada aprovada la subvenció, l'entitat beneficiària haurà de presentar davant de la Direcció General de Cooperació al Desenvolupament, en el termini de 10 dies a partir de la publicació de la resolució de concessió en el Diari Oficial de la Generalitat Valenciana, la fitxa de manteniment de tercers, en què constarà el compte bancari on hagen de rebre la transferència. Haurà d'obrir-se un compte independent per a cada projecte subvencionat. La no-presentació en termini de la fitxa de manteniment s'entendrà com a renúncia de l'entitat beneficiària a la subvenció concedida.
  
2. Rebuda la comunicació de la data d'inici i la fitxa de manteniment de tercers, l'administració tramitarà el lliurament del 100% de la subvenció concedida.
  
3. L'administració es reserva la facultat de requerir en qualsevol moment garantia real o personal a l'entitat beneficiària si hi ha circumstàncies objectives que així ho justifiquen.
  
Article 12. Reformulació del projecte
  
1. En el cas que la subvenció concedida siga inferior a la quantitat sol·licitada, l'ONGD responsable del projecte haurà de presentar, durant el mes següent a la publicació de la resolució, una reformulació pressupostària del projecte inicial que l'ajuste a la quantitat finalment subvencionada per la Generalitat Valenciana.
  
2. Aquesta reformulació no podrà modificar el contingut essencial del projecte, ni les quantitats que havia assumit l'entitat sol·licitant d'acord amb el projecte inicialment presentat.
  
3. En cas de no presentar-se la reformulació pressupostària del projecte en el termini dalt indicat, s'entendrà que l'entitat beneficiària renuncia a la subvenció concedida.
  
Article 13. Informe final i justificació de la despesa
  
1. L'entitat beneficiària de la subvenció haurà de presentar l'informe final d'execució del projecte i els documents justificatius de la despesa realitzada dins dels 18 mesos següents a la data de recepció dels fons.
  
2. D'acord amb el que disposa l'article 47.9 del text refós de la Llei d'Hisenda Pública de la Generalitat Valenciana, la no-presentació en termini de la documentació a què fa referència el punt anterior donarà lloc a l'inici d'un procediment de revocació de la subvenció concedida.
  
3. Si la justificació de la despesa no aconseguira la totalitat de la quantia subvencionada o si es donara la circumstància descrita a l'article 7.2 d'aquesta resolució, l'administració iniciarà el procediment corresponent de minoració de la subvenció concedida.
  
València, 28 de maig de 2001.- El secretari general: Vicente Gomís Cerdán.
  
ANNEX II
  
DOCUMENTACIÓ QUE HA D'ACOMPANYAR AL FORMULARI D'IDENTIFICACIÓ DEL PROJECTE
  
CONVOCATÒRIA DE SENSIBILITZACIÓ
  
Nota:
  
- La documentació haurà de presentar-se en tres carpetes, corresponents a cadascun dels apartats A, B i C. En cada carpeta constarà la seua denominació (p.ex.: carpeta A: eertificats).
  
- Les carpetes contindran els documents ordenats d'acord amb el número que se'ls atribueix en aquest llistat, número que haurà d'assenyalar-se a l'angle superior dret del document.
  
- Els documents de la carpeta C es presentaran en dos exemplars
  
- Si l'entitat presenta diversos projectes a qualsevol de les convocatòries, només caldrà incloure en un d'ells la documentació de les carpetes A i B, assenyalant en aquells on no s'aporte aquesta documentació els expedients on es trobe. El certificat núm. 4 farà esment exprés de tots els projectes presentats.
  
- Les entitats que amb anterioritat hagen rebut subvencions de la Conselleria de Presidència en la convocatòria d'ajudes a projectes de cooperació al desenvolupament estan exemptes de la presentació del document 6.
  
CARPETA A: CERTIFICATS
  
1. Agència Espanyola de Cooperació Internacional. Document de presentació obligatòria per a ONGD.
  
a) Certificat acreditatiu de la inscripció al Registre d'Organitzacions No Governamentals, adscrit a l'Agència Espanyola de Cooperació Internacional, on conste la seu que dispose l'ONGD a la Comunitat Valenciana.
  
b) En cas d'entitats que ja van ser subvencionades a la convocatòria anterior les condicions d'inscripció de la qual no hagen variat, aportaran el certificat a què es refereix el punt 4 ). En cas d'haver-hi alguna variació, hauran d'aportar el certificat corresponent.
  
2. Certificats de compliment de les obligacions tributàries:
  
a) Certificat acreditatiu d'estar al corrent en el compliment de les obligacions tributàries estatals.
  
b) Certificat acreditatiu d'estar al corrent en el compliment de les obligacions tributàries autonòmiques.
  
3. De l'Institut Nacional de la Seguretat Social:
  
Certificat acreditatiu d'estar al corrent en el compliment de les obligacions amb la Seguretat Social o bé de no tenir donat d'alta cap treballador
  
4. Certificat del secretari, amb el vist-i-plau del president, relatiu a:
  
a) Acord de sol·licitar la subvenció.
  
b) Aprovació de la gestió de l'any anterior pel patronat o assemblea general.
  
c) Declaració que les condicions d'inscripció de l'entitat en el Registre de l'Agència Espanyola de Cooperació Internacional no han variat des que aquesta es va realitzar . En cas contrari, hauran d'aportar de nou el certificat corresponent.
  
d) Declaració de posseir una seu oberta a nom de l'entitat a la Comunitat Valenciana.
  
e) Acord pel qual, en el cas d'agrupació de diverses entitats per a presentar el projecte, es designa a la que actuarà com a representant del grup davant l'administració
  
f) Compromís d'aportar, mitjançant el cofinançament previst en l'article 7 del Decret 201/1997, d'1 de juliol, del Govern Valencià (DOGV núm. 3036), la diferència entre el cost total del projecte i la subvenció de la Generalitat Valenciana
  
g) Compromís de comunicar a la Direcció General de Cooperació al Desenvolupament tot el finançament que reba el projecte, procedent de qualsevol ens públic o privat, especificant la quantia exacta de l'aportació
  
h) Compromís que l'entitat no portarà a terme, en l'àmbit d'execució del projecte presentat, cap acció que poguera resultar contradictòria amb la política exterior d'Espanya, ni amb els objectius de la Generalitat Valenciana.
  
i) Certificat on conste el nombre de socis, tant a la Comunitat Valenciana com a Espanya.
  
j) Compromís de difondre l'origen de la subvenció i d'incorporar, en tot cas i de forma visible, el logotip de la Generalitat Valenciana
  
k) Declaració per la qual s'afirme que l'entitat no ha sigut objecte d'un procediment de reintegrament de subvencions públiques, per causes a ella imputables
  
CARPETA B: DESCRIPCIÓ DE L'ENTITAT SOL·LICITANT
  
5. Targeta d'identificació fiscal (fotocòpia compulsada)
  
6. Diari oficial o qualsevol altre document oficial, aliè a l'entitat sol·licitant (ONGD), que acredite la seua experiència en l'execució de quatre activitats o projectes de sensibilització social i/o educació (fotocòpies compulsades)
  
7. Memòria d'activitats de l'entitat, compulsada pel registre en què estiguen inscrites, en la qual constarà:
  
a) activitats realitzades durant l'últim any natural anterior a la convocatòria.
  
b) estat comptable i ingressos de l'exercici 2000, que inclourà un balanç d'operacions i fonts de finançament.
  
c) nombre de socis (en el cas d'associacions) o capital fundacional ( en el cas de fundacions).
  
d) nom dels seus directius i dels membres del patronat o òrgan col·legiat equivalent. Data del seu nomenament i el seu sistema d'elecció.
  
8. Memòria d'activitats conjuntes anteriors, en el cas de presentació del projecte per una agrupació d'entitats.
  
CARPETA C: DESCRIPCIÓ DEL PROJECTE
  
9. Descripció detallada del projecte
  
10. Memòria econòmica del projecte, conforme al que estableixen els articles 6, 7 i 8, del Decret 201/1997, d'1 de juliol, del Govern Valencià (DOGV núm. 3036). Aquesta memòria haurà d'adaptar-se als conceptes de despeses contingudes en el formulari d'identificació del projecte i descrits a l'article 4t de la Resolució de 26 de maig de 1997, de la SECIPI, sobre justificació i control de la despesa.
  
a) Pressupost detallat al màxim.
  
b) La memòria comprendrà un pla de finançament.
  
11. Relació del personal laboral i voluntari de l'entitat sol·licitant que participarà en l'execució del projecte i dades identificadores d'aquest personal: nom, DNI (o equivalent del país en vies de desenvolupament) i lloc o funció en l'organització. Idèntica relació respecte del personal de la contrapart local.
  
12. Factures proforma en què es basen els costos descrits en la memòria. Cada una de les factures apareixerà, també, subnumerada, d'acord amb la seua relació que les acompanyarà. En cas d'impossibilitat de presentació de factures proforma, d'acord amb l'article 5.9, es presentarà un informe justificatiu d'aquesta impossibilitat.
  
13. Informe i documentació justificativa de la quantia de les despeses indirectes que s'imputen al projecte.
  
a) En cas d'imputació de lloguers de la seu de l'entitat, un contracte d'arrendament al seu nom.
  
b) En cas d'imputació de despeses per subministrament elèctric, línies telefòniques, etc., hauran d'aportar el contracte subscrit per a la prestació d'aquests serveis a nom de l'entitat.